SKLEP UPRAVNEGA ODBORA FUZIJE ZA ENERGIJO

z dne 9. decembra 2019

o notranjih pravilih glede omejitev nekaterih pravic posameznikov, na katere se nanašajo osebni podatki, v zvezi z obdelavo osebnih podatkov v okviru delovanja skupnega podjetja Fuzija za energijo

UPRAVNI ODBOR JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (1) ter zlasti člena 25 Uredbe,

ob upoštevanju Odločbe Sveta 2007/198/Euratom z dne 27. marca 2007 o ustanovitvi Evropskega skupnega podjetja za ITER in razvoj fuzijske energije ter dodelitvi prednosti le-temu (2) (v nadaljnjem besedilu: skupno podjetje Fuzija za energijo) in zlasti člena 6 Odločbe,

ob upoštevanju Statuta, priloženega prej navedeni odločbi, in zlasti člena 10 Statuta,

ob upoštevanju Kadrovskih predpisov za uradnike in Pogojev za zaposlitev drugih uslužbencev Evropske unije (v nadaljnjem besedilu: kadrovski predpisi) ter zlasti člena 2(3) in člena 30 Priloge IX h kadrovskim predpisom,

ob upoštevanju Uredbe (EU, Euratom) št. 883/2013 Evropskega parlamenta in Sveta z dne 11. septembra 2013 o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999 (3),

ob upoštevanju smernic Evropskega nadzornika za varstvo podatkov (v nadaljnjem besedilu: EDPS) z dne 18. decembra 2018 in njegovega mnenja z dne 26. julija 2019 na podlagi obvestila za namene člena 41(2) Uredbe (EU) 2018/1725,

po posvetovanju z odborom uslužbencev,

ob upoštevanju naslednjega:

(1) Skupno podjetje Fuzija za energijo izvaja dejavnosti v skladu s Statutom, priloženim Odločbi 2007/198/Euratom.

(2) V skladu s členom 25(1) Uredbe (EU) 2018/1725 bi morale omejitve pri uporabi členov 14 do 22, 35 in 36 ter člena 4 navedene uredbe, če njegove določbe ustrezajo pravicam in obveznostim iz členov 14 do 22, temeljiti na notranjih pravilih, ki jih sprejme skupno podjetje Fuzija za energijo, kadar ta ne temeljijo na pravnih aktih, sprejetih na podlagi Pogodb.

(3) Ta notranja pravila, vključno z določbami o oceni potrebnosti in sorazmernosti omejitve, se ne bi smela uporabljati, kadar pravni akt, sprejet na podlagi Pogodb, določa omejitev pravic posameznikov, na katere se nanašajo osebni podatki.

(4) Če skupno podjetje Fuzija za energijo opravlja svoje naloge v zvezi s pravicami posameznika, na katerega se nanašajo osebni podatki, v skladu z Uredbo (EU) 2018/1725, prouči, ali velja katera od izjem iz navedene uredbe.

(5) Skupno podjetje Fuzija za energijo lahko v okviru svojega upravnega delovanja izvaja upravne poizvedbe in disciplinske postopke v skladu s pravili iz kadrovskih predpisov. Skupno podjetje Fuzija za energijo lahko izvaja tudi določene predhodne dejavnosti, povezane s primeri morebitnih nepravilnosti, ki se prijavijo uradu OLAF, obdeluje primere prijavljanja nepravilnosti, (formalne in neformalne) postopke v zvezi z nadlegovanjem, notranje in zunanje pritožbe ter zdravstvene podatke, opravlja notranje revizije, izvaja preiskave s strani pooblaščene osebe za varstvo podatkov v skladu s členom 45(2) Uredbe (EU) 2018/1725 in preiskave v zvezi z (informacijskotehnološko) varnostjo, ki se izvajajo interno ali z zunanjo pomočjo (npr. CERT-EU).

(6) Skupno podjetje Fuzija za energijo obdeluje več kategorij osebnih podatkov, vključno z zanesljivimi podatki („objektivni“ podatki, kot so identifikacijski podatki, kontaktni podatki, strokovni podatki, upravni podatki, podatki, ki so bili prejeti iz posebnih virov, elektronski komunikacijski in prometni podatki) in/ali nezanesljivimi podatki („subjektivni“ podatki, povezani s primerom, kot so utemeljitev, vedenjski podatki, ocene, podatki o učinkovitosti in vodenju ter podatki, povezani s predmetom urejanja postopka ali dejavnosti ali predstavljeni v povezavi s tem).

(7) Skupno podjetje Fuzija za energijo, ki ga zastopa direktor, deluje kot upravljavec podatkov ne glede na nadaljnje prenose vloge upravljavca znotraj agencije, da se upoštevajo operativne pristojnosti za posebne postopke obdelave osebnih podatkov.

(8) Osebni podatki so varno shranjeni v elektronskem okolju ali na papirju, kar preprečuje nezakonit dostop ali prenos podatkov osebam, ki nimajo potrebe po seznanitvi z njimi. Osebni podatki, ki se obdelujejo, se hranijo le toliko časa, kolikor je potrebno in ustrezno za namene, za katere se podatki obdelujejo, za obdobje, določeno v obvestilih o varstvu podatkov, izjavah o varstvu osebnih podatkov ali evidencah skupnega podjetja Fuzija za energijo.

(9) Ta notranja pravila bi se morala uporabljati tudi za postopke obdelave, izvedene pred začetkom postopkov, navedenih zgoraj v uvodni izjavi 5, med temi postopki in med spremljanjem nadaljnjih ukrepov v zvezi z izidom teh postopkov. Vključevati bi morala tudi pomoč in sodelovanje, ki ju skupno podjetje Fuzija za energijo zagotavlja nacionalnim organom in mednarodnim organizacijam zunaj svojih upravnih preiskav. Ta notranja pravila bi se morala uporabljati tudi za dejavnosti, povezane s sodelovanjem z institucijami in organi EU ter posredovanjem informacij o upravni preiskavi ali disciplinskem postopku tem institucijam in organom. V ta namen se mora skupno podjetje z navedenimi institucijami, organi, uradi, agencijami, pristojnimi organi ali organizacijami posvetovati o ustreznih razlogih za uvedbo omejitev ter o potrebnosti in sorazmernosti omejitev.

(10) V primerih, ko se uporabljajo ta notranja pravila, mora skupno podjetje Fuzija za energijo utemeljiti, zakaj so omejitve nujno potrebne in sorazmerne v demokratični družbi, ter spoštovati bistvo temeljnih pravic in svoboščin.

(11) Skupno podjetje Fuzija za energijo mora v tem okviru v največji možni meri spoštovati temeljne pravice posameznikov, na katere se nanašajo osebni podatki, med zgoraj navedenimi postopki, zlasti pravice v zvezi s pravico do zagotavljanja informacij, dostopa in popravka, pravico do izbrisa, omejitve obdelave, pravico do obveščanja posameznika, na katerega se nanašajo osebni podatki, o kršitvi varstva osebnih podatkov ali do zaupnosti obveščanja, kot je določeno v Uredbi (EU) 2018/1725.

(12) Vendar mora skupno podjetje Fuzija za energijo morda omejiti informacije posamezniku, na katerega se nanašajo osebni podatki, in druge pravice takega posameznika, da zaščiti zlasti lastne preiskave in postopke, preiskave in postopke drugih javnih organov ter pravice drugih oseb, ki so povezane s preiskavami ali drugimi postopki.

(13) Skupno podjetje Fuzija za energijo lahko tako informacije omeji zaradi zaščite preiskave ter temeljnih pravic in svoboščin drugih posameznikov, na katere se nanašajo osebni podatki. Skupno podjetje lahko zlasti preloži predložitev informacij zaradi zaščite lastnih upravnih preiskav in disciplinskih postopkov ter preiskav in postopkov drugih javnih organov ter zaščite identitete informatorjev in drugih oseb, vključenih v postopke, vključno z notranjimi informatorji in pričami, ki ne smejo utrpeti negativnih posledic zaradi svojega sodelovanja. V skladu s členom 25(8) Uredbe (EU) 2018/1725 lahko upravljavec preloži, omeji ali zavrne predložitev informacij posamezniku, na katerega se nanašajo osebni podatki, o razlogih za uporabo omejitve, če bi se s tem izničil učinek naložene omejitve.

(14) Skupno podjetje Fuzija za energijo bi moralo redno spremljati, ali pogoji, ki upravičujejo omejitev, še vedno obstajajo, in odpraviti omejitev, če se navedeni pogoji ne uporabljajo več.

(15) Upravljavec bi moral pooblaščeno osebo za varstvo podatkov obvestiti ob odlogu predložitve informacij ali uporabi drugih omejitev pravic posameznikov, na katere se nanašajo osebni podatki, in med revizijami –

SPREJEL NASLEDNJI SKLEP:

Člen 1 Predmet urejanja in področje uporabe 1 Ta sklep določa pravila v zvezi s pogoji, pod katerimi lahko skupno podjetje Fuzija za energijo na podlagi člena 25 Uredbe (EU) 2018/1725 v okviru svojih postopkov iz odstavka 2 omeji uporabo pravic iz členov 14 do 21, 35 in 36 ter člena 4 navedene uredbe. 2 V okviru upravnega delovanja skupnega podjetja Fuzija za energijo se ta sklep uporablja za postopke obdelave osebnih podatkov, ki jih skupno podjetje Fuzija za energijo izvaja za namene: opravljanja upravnih preiskav in disciplinskih postopkov, pa tudi predhodnih dejavnosti v zvezi s primeri morebitnih nepravilnosti, ki se prijavijo uradu OLAF, obdelave postopkov za prijavljanje nepravilnosti, (uradnih in neuradnih) postopkov v zvezi z nadlegovanjem, obdelave notranjih in zunanjih pritožb ter zdravstvenih podatkov, izvajanja notranjih revizij, preiskav, ki jih izvaja pooblaščena oseba za varstvo podatkov v skladu s členom 45(2) Uredbe (EU) 2018/1725, in preiskav v zvezi z (informacijskotehnološko) varnostjo, ki se izvajajo interno ali z zunanjo pomočjo (npr. CERT-EU). Ta sklep bi se moral uporabljati tudi za dejavnosti pomoči in sodelovanja, ki jih skupno podjetje Fuzija za energijo zagotavlja nacionalnim organom in mednarodnim organizacijam zunaj svojih upravnih preiskav. Poleg tega se ta sklep uporablja za dejavnosti, povezane s sodelovanjem z institucijami in organi EU ter posredovanjem informacij o upravni preiskavi ali disciplinskem postopku tem institucijam in organom, kadar prejemnik potrebuje take informacije za ovrednotenje razlogov za začetek formalne preiskave ali postopka. 3. Kategorije zadevnih podatkov so zanesljivi podatki („objektivni“ podatki, kot so identifikacijski podatki, kontaktni podatki, strokovni podatki, upravni podatki, podatki, ki so bili prejeti iz posebnih virov, elektronski komunikacijski in prometni podatki) in/ali nezanesljivi podatki („subjektivni“ podatki, povezani s primerom, kot so utemeljitev, vedenjski podatki, ocene, podatki o učinkovitosti in vodenju ter podatki, povezani s predmetom urejanja postopka ali dejavnosti ali predstavljeni v povezavi s tem). 4. Če skupno podjetje Fuzija za energijo opravlja svoje naloge v zvezi s pravicami posameznika, na katerega se nanašajo osebni podatki, v skladu z Uredbo (EU) 2018/1725, prouči, ali velja katera od izjem iz navedene uredbe. 5. Ob upoštevanju pogojev iz tega sklepa lahko omejitve veljajo za naslednje pravice: zagotavljanje informacij posameznikom, na katere se nanašajo osebni podatki, pravica do dostopa, popravka, izbrisa, omejitve obdelave, obveščanja posameznika, na katerega se nanašajo osebni podatki, o kršitvi varstva osebnih podatkov ali zaupnosti elektronskega obveščanja.

Člen 2 Opredelitev upravljavca in zaščitnih ukrepov 1. Zaščitni ukrepi, ki so vzpostavljeni za preprečevanje kršitev varstva osebnih podatkov, uhajanj ali nepooblaščenega razkritja, so naslednji: (a) dokumenti v papirni obliki se hranijo v zavarovanih omarah in so dostopni le pooblaščenemu osebju; (b) vsi elektronski podatki se hranijo v varni aplikaciji IT v skladu z varnostnimi standardi skupnega podjetja Fuzija za energijo in v posebnih elektronskih mapah, dostopnih samo pooblaščenemu osebju. Ustrezne ravni dostopa se odobrijo za vsak primer posebej; (c) podatkovna zbirka je zaščitena z geslom v sistemu enotne prijave in samodejno povezana z uporabniško identifikacijsko kodo in geslom. Zamenjava uporabnikov je strogo prepovedana. Elektronski zapisi so varno shranjeni, da se zavarujeta zaupnost in zasebnost podatkov, ki jih vsebujejo; (d) vse osebe, ki imajo dostop do podatkov, zavezuje obveznost zaupnosti. 2 Upravljavec postopkov obdelave je skupno podjetje Fuzija za energijo, ki ga zastopa direktor, ki lahko funkcijo upravljavca prenese. Posamezniki, na katere se nanašajo osebni podatki, so obveščeni o pooblaščenem upravljavcu prek obvestil ali evidenc o varstvu podatkov, objavljenih na spletišču in/ali intranetu skupnega podjetja Fuzija za energijo. 3 Obdobje hrambe osebnih podatkov iz člena 1(3) ni daljše, kot je potrebno in ustrezno za namene, za katere se podatki obdelujejo. V nobenem primeru ne presega obdobja hrambe, določenega v obvestilih o varstvu podatkov, izjavah o varstvu osebnih podatkov ali evidencah iz člena 5(1). 4 Če skupno podjetje Fuzija za energijo meni, da mora uporabiti omejitev, se pretehta tveganje za pravice in svoboščine posameznika, na katerega se nanašajo osebni podatki, zlasti v primerjavi s tveganjem za pravice in svoboščine drugih posameznikov, na katere se nanašajo osebni podatki, in tveganjem preklica učinka preiskav ali postopkov skupnega podjetja Fuzija za energijo, na primer z uničenjem dokazov. Tveganja za pravice in svoboščine posameznika, na katerega se nanašajo osebni podatki, so povezana predvsem s tveganjem izgube ugleda ter tveganjem za pravico do obrambe in pravico do izjave, vendar niso omejena nanje.

Člen 3 Omejitve 1 Skupno podjetje Fuzija za energijo lahko kakršno koli omejitev uporabi samo za zaščito: (a) preprečevanja, preiskovanja, odkrivanja in pregona kaznivih dejanj ali izvrševanja kazenskih sankcij, vključno z varovanjem pred grožnjami za javno varnost in njihovim preprečevanjem; (b) drugih pomembnih ciljev v splošnem javnem interesu Unije ali države članice, zlasti ciljev skupne zunanje in varnostne politike Unije ali pomembnega gospodarskega ali finančnega interesa Unije ali države članice, vključno z denarnimi, proračunskimi in davčnimi zadevami, javnim zdravjem in socialno varnostjo; (c) notranje varnosti institucij in organov Unije, vključno z varnostjo njihovih elektronskih komunikacijskih omrežij; (d) varstva neodvisnosti sodstva in sodnega postopka; (e) preprečevanja, preiskovanja, odkrivanja in pregona kršitev etike v zakonsko urejenih poklicih; (f) spremljanja, pregledovanja ali urejanja, povezanega, lahko tudi zgolj občasno, z izvajanjem javne oblasti v primerih iz točk (a) do (c); (g) varstva posameznika, na katerega se nanašajo osebni podatki, ali pravic in svoboščin drugih; (h) uveljavljanja civilnopravnih zahtevkov. 2 Skupno podjetje Fuzija za energijo lahko kot posebno uporabo namenov iz odstavka 1 uporablja omejitve v zvezi z osebnimi podatki, ki se izmenjujejo s službami Komisije ali drugimi institucijami, organi, agencijami in uradi Unije, pristojnimi organi držav članic ali tretjih držav ali mednarodnimi organizacijami, v naslednjih okoliščinah: (a) če bi uveljavljanje teh pravic in obveznosti lahko omejile službe Komisije ali druge institucije, organi, agencije in uradi Unije na podlagi drugih aktov iz člena 25 Uredbe (EU) 2018/1725 ali v skladu s poglavjem IX navedene uredbe ali ustanovitvenimi akti drugih institucij, organov, agencij in uradov Unije; (b) če bi uveljavljanje teh pravic in obveznosti lahko omejili pristojni organi držav članic na podlagi aktov iz člena 23 Uredbe (EU) 2016/679 Evropskega parlamenta in Sveta (4) ali v skladu z nacionalnimi ukrepi za prenos člena 13(3), člena 15(3) ali člena 16(3) Direktive (EU) 2016/680 Evropskega parlamenta in Sveta (5); (c) če bi uveljavljanje teh pravic in obveznosti lahko ogrozilo sodelovanje skupnega podjetja Fuzija za energijo s tretjimi državami ali mednarodnimi organizacijami pri izvajanju njenih nalog. Pred uporabo omejitev v okoliščinah iz točk (a) in (b) prvega pododstavka se skupno podjetje Fuzija za energijo posvetuje z ustreznimi službami Komisije, institucijami, organi, agencijami ali uradi Unije ali pristojnimi organi držav članic, razen če skupno podjetje Fuzija za energijo jasno ugotovi, da je uporaba omejitve določena z enim od aktov iz navedenih točk. 3 Vse omejitve so potrebne in sorazmerne, pri čemer se upoštevajo tveganja za pravice in svoboščine posameznikov, na katere se nanašajo osebni podatki, ter spoštuje bistvo temeljnih pravic in svoboščin v demokratični družbi. 4 Če se prouči uporaba omejitve, se na podlagi sedanjih pravil opravi preskus potrebnosti in sorazmernosti. Dokumentira se z notranjo oceno za namene odgovornosti za vsak primer posebej. 5 Omejitve se odpravijo takoj, ko okoliščine, ki jih upravičujejo, ne veljajo več. Zlasti kadar se šteje, da uveljavljanje omejene pravice ne bi več izničilo učinka naložene omejitve ali da bi škodljivo vplivalo na pravice ali svoboščine drugih posameznikov, na katere se nanašajo osebni podatki.

Člen 4 Pregled s strani pooblaščene osebe za varstvo podatkov 1 Skupno podjetje Fuzija za energijo (upravljavec) svojo pooblaščeno osebo za varstvo podatkov nemudoma obvesti, kadar omeji uporabo pravic posameznikov, na katere se nanašajo osebni podatki, ali omejitev razširi v skladu s tem sklepom. Upravljavec pooblaščeni osebi za varstvo podatkov zagotovi dostop do evidence, ki vsebuje oceno potrebnosti in sorazmernosti omejitve, ter dokumentira datum, ko pooblaščeno osebo za varstvo podatkov obvesti o evidenci. 2 Pooblaščena oseba za varstvo podatkov lahko od upravljavca pisno zahteva, naj pregleda uporabo omejitev. Upravljavec pooblaščeno osebo za varstvo podatkov pisno obvesti o rezultatu zahtevanega pregleda. 3 Upravljavec pooblaščeno osebo za varstvo podatkov obvesti, ko je omejitev odpravljena.

Člen 5 Zagotavljanje informacij posamezniku, na katerega se nanašajo osebni podatki 1. Upravljavec lahko v ustrezno utemeljenih primerih in pod pogoji, določenimi v tem sklepu, omeji pravico do informacij v okviru naslednjih postopkov obdelave: (a) izvedba upravnih preiskav in disciplinskih postopkov; (b) predhodne dejavnosti, povezane s primeri morebitnih nepravilnosti, prijavljenih uradu OLAF; (c) postopki za prijavo nepravilnosti; (d) (formalni in neformalni) postopki za primere nadlegovanja; (e) obdelava notranjih in zunanjih pritožb; (f) notranje revizije; (g) preiskave, ki jih izvaja pooblaščena oseba za varstvo podatkov v skladu s členom 45(2) Uredbe (EU) 2018/1725; (h) preiskave v zvezi z (informacijskotehnološko) varnostjo, ki se izvajajo interno ali z zunanjo pomočjo (npr. CERT-EU). Skupno podjetje Fuzija za energijo v obvestila o varstvu podatkov, izjave o varstvu osebnih podatkov ali evidence v smislu člena 31 Uredbe (EU) 2018/1725, ki so objavljeni na njenem spletišču in/ali intranetu in s katerimi posameznike, na katere se nanašajo osebni podatki, obvesti o njihovih pravicah v okviru določenega postopka, vključi informacije v zvezi z morebitno omejitvijo teh pravic. Informacije zajemajo navedbo pravic, ki se lahko omejijo. 2 Kadar je sorazmerno, skupno podjetje Fuzija za energijo brez poseganja v določbe odstavka 3 o pravicah v zvezi s sedanjimi ali prihodnjimi omejitvami brez nepotrebnega odlašanja in v pisni obliki posamično obvesti tudi posameznike, na katere se nanašajo osebni podatki, ki se v posebnem postopku obdelave obravnavajo kot osebe, ki jih zadeva poseben postopek obdelave. 3 Če skupno podjetje Fuzija za energijo v celoti ali delno omeji zagotavljanje informacij posameznikom, na katere se nanašajo osebni podatki, iz odstavka 2, navede razloge za omejitev in pravno podlago v skladu s členom 3 tega sklepa, vključno z oceno potrebnosti in sorazmernosti omejitve. Evidenca in po potrebi dokumenti, ki vsebujejo temeljna dejstva in pravne elemente, se evidentirajo. Na zahtevo so na voljo Evropskemu nadzorniku za varstvo podatkov. 4 Omejitev iz odstavka 3 se uporablja, dokler obstajajo razlogi, ki jo upravičujejo. Skupno podjetje Fuzija za energijo posamezniku, na katerega se nanašajo osebni podatki, zagotovi informacije o glavnih razlogih, na katerih temelji uporaba omejitve. Hkrati skupno podjetje posameznika, na katerega se nanašajo osebni podatki, obvesti o tem, da lahko kadar koli vloži pritožbo pri Evropskem nadzorniku za varstvo podatkov ali da lahko uveljavlja pravno sredstvo na Sodišču Evropske unije. Skupno podjetje Fuzija za energijo pregleda uporabo omejitve vsakih šest mesecev od njenega sprejetja in ob zaključku zadevne poizvedbe, postopka ali preiskave. Upravljavec podatkov mora vsakih šest mesecev oceniti potrebo po ohranitvi vsakršne omejitve.

Člen 6 Pravica posameznika, na katerega se nanašajo osebni podatki, do dostopa 1 Upravljavec lahko v ustrezno utemeljenih primerih in pod pogoji, določenimi v tem sklepu, omeji pravico do dostopa v okviru naslednjih postopkov obdelave, kadar je to potrebno in sorazmerno: (a) izvedba upravnih preiskav in disciplinskih postopkov; (b) predhodne dejavnosti, povezane s primeri morebitnih nepravilnosti, prijavljenih uradu OLAF; (c) postopki za prijavo nepravilnosti; (d) (formalni in neformalni) postopki za primere nadlegovanja; (e) obdelava notranjih in zunanjih pritožb; (f) obdelava zdravstvenih podatkov le v posebnih utemeljenih primerih (6); (g) notranje revizije; (h) preiskave, ki jih izvaja pooblaščena oseba za varstvo podatkov v skladu s členom 45(2) Uredbe (EU) 2018/1725; (i) preiskave v zvezi z (informacijskotehnološko) varnostjo, ki se izvajajo interno ali z zunanjo pomočjo (npr. CERT-EU). Če posamezniki, na katere se nanašajo osebni podatki, zahtevajo dostop do svojih osebnih podatkov, ki se obdelujejo v okviru enega ali več posebnih primerov ali posebnega postopka obdelave, skupno podjetje Fuzija za energijo v skladu s členom 17 Uredbe (EU) 2018/1725 svojo oceno zahteve omeji le na take osebne podatke. 2 Če skupno podjetje Fuzija za energijo v celoti ali delno omeji pravico do dostopa iz člena 17 Uredbe (EU) 2018/1725, sprejme naslednja ukrepa: (a) posameznika, na katerega se nanašajo osebni podatki, v odgovoru na zahtevo obvesti o uporabljeni omejitvi in glavnih razlogih zanjo ter možnosti vložitve pritožbe pri Evropskem nadzorniku za varstvo podatkov ali uveljavljanja pravnega sredstva na Sodišču Evropske unije; (b) v notranji oceni navede razloge za omejitev, vključno z oceno potrebnosti, sorazmernosti omejitve in njenega trajanja. Predložitev informacij iz točke (a) se lahko odloži, opusti ali zavrne, če bi se s tem izničil učinek omejitve v skladu s členom 25(8) Uredbe (EU) 2018/1725. Skupno podjetje Fuzija za energijo pregleda uporabo omejitve vsakih šest mesecev od njenega sprejetja in ob zaključku zadevne poizvedbe, postopka ali preiskave. Nato upravljavec vsakih šest mesecev spremlja potrebo po ohranitvi kakršne koli omejitve. 3 Evidenca in po potrebi dokumenti, ki vsebujejo temeljna dejstva in pravne elemente, se evidentirajo. Na zahtevo so na voljo Evropskemu nadzorniku za varstvo podatkov.

Člen 7 Pravica do popravka, izbrisa in omejitve obdelave 1 Upravljavec lahko v ustrezno utemeljenih primerih in pod pogoji, določenimi v tem sklepu, omeji pravico do popravka, izbrisa in omejitve v okviru naslednjih postopkov obdelave, kadar je to potrebno in ustrezno: (a) izvedba upravnih preiskav in disciplinskih postopkov; (b) predhodne dejavnosti, povezane s primeri morebitnih nepravilnosti, prijavljenih uradu OLAF; (c) postopki za prijavo nepravilnosti; (d) (formalni in neformalni) postopki za primere nadlegovanja; (e) obdelava notranjih in zunanjih pritožb; (f) obdelava zdravstvenih podatkov le v posebnih utemeljenih primerih (7); (g) notranje revizije; (h) preiskave, ki jih izvaja pooblaščena oseba za varstvo podatkov v skladu s členom 45(2) Uredbe (EU) 2018/1725; (i) preiskave v zvezi z (informacijskotehnološko) varnostjo, ki se izvajajo interno ali z zunanjo pomočjo (npr. CERT-EU). 2 Če skupno podjetje Fuzija za energijo v celoti ali delno omeji uporabo pravice do popravka, izbrisa in omejitve obdelave iz člena 18, člena 19(1) in člena 20(1) Uredbe (EU) 2018/1725, se uporabi člen 6(2) in (3) tega sklepa.

Člen 8 Obveščanje posameznika, na katerega se nanašajo osebni podatki, o kršitvi varnosti osebnih podatkov in zaupnost elektronskih komunikacij 1 Upravljavec lahko v ustrezno utemeljenih primerih in pod pogoji, določenimi v tem sklepu, omeji pravico do obveščanja o kršitvi varnosti osebnih podatkov v okviru naslednjih postopkov obdelave, kadar je to potrebno in ustrezno: (a) izvedba upravnih preiskav in disciplinskih postopkov; (b) predhodne dejavnosti, povezane s primeri morebitnih nepravilnosti, prijavljenih uradu OLAF; (c) postopki za prijavo nepravilnosti; (d) (formalni in neformalni) postopki za primere nadlegovanja; (e) obdelava notranjih in zunanjih pritožb; (f) notranje revizije; (g) preiskave, ki jih izvaja pooblaščena oseba za varstvo podatkov v skladu s členom 45(2) Uredbe (EU) 2018/1725; (h) preiskave v zvezi z (informacijskotehnološko) varnostjo, ki se izvajajo interno ali z zunanjo pomočjo sodelovanjem (npr. CERT-EU). 2 Upravljavec lahko v ustrezno utemeljenih primerih in pod pogoji, določenimi v tem sklepu, omeji pravico do obveščanja o kršitvi varnosti osebnih podatkov v okviru naslednjih postopkov obdelave, kadar je to potrebno in ustrezno: (a) izvedba upravnih preiskav in disciplinskih postopkov; (b) predhodne dejavnosti, povezane s primeri morebitnih nepravilnosti, prijavljenih uradu OLAF; (c) postopki za prijavo nepravilnosti; (d) formalni postopki za primere nadlegovanja; (e) obdelava notranjih in zunanjih pritožb; (f) preiskave v zvezi z (informacijskotehnološko) varnostjo, ki se izvajajo interno ali z zunanjo pomočjo (npr. CERT-EU). 3 Če skupno podjetje Fuzija za energijo omeji obveščanje posameznika, na katerega se nanašajo osebni podatki, o kršitvi varnosti osebnih podatkov ali zaupnost elektronskih komunikacij iz členov 35 in 36 Uredbe (EU) 2018/1725, se uporabi člen 5(3) in (4) tega sklepa.

Člen 9 Začetek veljavnosti Ta sklep začne veljati dan po objavi v Uradnem listu Evropske unije.

V Barceloni, 9. decembra 2019 Za skupno podjetje Fuzija za energijo Joaquín SÁNCHEZ Predsednik upravnega odbora

(1) UL L 295, 21.11.2018, str. 39.

(2) UL L 90, 30.3.2007, str. 58.

(3) UL L 248, 18.9.2013, str. 1.

(4) Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

(5) Direktiva (EU) 2016/680 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov, ki jih pristojni organi obdelujejo za namene preprečevanja, preiskovanja, odkrivanja ali pregona kaznivih dejanj ali izvrševanja kazenskih sankcij, in o prostem pretoku takih podatkov ter o razveljavitvi Okvirnega sklepa Sveta 2008/977/PNZ (UL L 119, 4.5.2016, str. 89).

(6) Navedeni primeri so pojasnjeni v zadevni izjavi o varstvu osebnih podatkov (npr. ocena zdravstvene kartoteke v navzočnosti zdravnika skupnega podjetja Fuzija za energijo); splošna omejitev dostopa do osebnih zapiskov zdravnikov v okviru postopka za ugotavljanje invalidnosti v smislu omejitve iz člena 25(1)(h) nove uredbe (tj. varstvo posameznika, na katerega se nanašajo osebni podatki, ali pravic in svoboščin drugih).

(7) Navedeni primeri so pojasnjeni v zadevni izjavi o varstvu osebnih podatkov (npr. popravek je omejen na upravne podatke).